ক্রিস্টসিনা সিমানোস্কায়া
ক্রিস্টসিনা সিয়ারহেয়েউনা সিমানোস্কায়া (বেলারুশীয়: Крысціна Сяргееўна Ціманоўская, Łacinka: Kryscina Siarhiejeŭna Cimanoŭskaja, উচ্চারিত [t͡simanˈɔwskaja]; জন্ম ১৯ নভেম্বর ১৯৯৬) একজন বেলারুশীয় স্প্রিন্টার। তিনি পোল্যান্ডের বিডগসজে ২০১৭ ইউরোপীয় অনুর্ধ্ব-২৩ চ্যাম্পিয়নশিপে রৌপ্য, ইতালীর নেপলসে ২০১৯ সামার ইউনিভার্সিয়েডের ২০০ মিটার স্প্রিন্টে স্বর্ণ এবং বেলারুশের মিনস্কে অনুষ্ঠিত ২০১৯ ইউরোপীয় গেমসে দলীয় ইভেন্টে রৌপ্য পদক অর্জন করেছেন। সিমানোস্কায়া ২০২০ গ্রীষ্মকালীন অলিম্পিকে নারীদের ১০০ মিটার ও ২০০ মিটার ইভেন্টে অংশগ্রহণের জন্য উত্তীর্ণ হন। ২০২১ সালের ১লা আগস্ট তাকে তার ইচ্ছার বিরুদ্ধে টোকিওর হানিডা বিমানবন্দরে নিয়ে যাওয়া হয়। সেখানে তিনি বেলারুশগামী বিমানে উঠতে অস্বীকৃতি জানান। পরে তাকে পুলিশি সুরক্ষা দেওয়া হয় এবং পোল্যান্ড তাকে মানবিক ভিসা প্রদান করে। এরপর তিনি ২০২১ সালের ৪ঠা আগস্ট পোল্যান্ড গমন করেন।